**ZÁPIS č. 7**

**Z RIADNEHO ZASADNUTIA SPRÁVNEJ RADY TASR**

**31. júla 2013 so začiatkom o 15.00 h .**

**a 1.augusta 2013 so začiatkom o 11,00 h.**

**Prítomní členovia správnej rady 31.7.2013:** Vladimír Masár, Eliška Holásková,Boris Chovanec, Ján Sand,

**Ospravedlnený:** Peter Alakša

**Hostia:** Jaroslav Rezník, generálny riaditeľ TASR

**Prítomní členovia správnej rady 1.8.2013:** Vladimír Masár, Eliška Holásková,Boris Chovanec, Ján Sand, Peter Alakša

**Hostia:** Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda SR TASR Vladimír Masár. Konštatoval, že rada je uznášania schopná a navrhol program zasadnutia:

**Program:**

**1. Správa o činnosti TASR za I. polrok 2013**

**2. Rôzne**

**UZNESENIE č.30/2013:**

Členovia rady schválili program zasadnutia:

Za : 4 Proti: 0 Zdržal sa: 0

**Uznesenie bolo prijaté.**

**1. Správa o činnosti TASR za I. polrok 2013**

Predseda rady požiadal generálneho riaditeľa TASR, aby odprezentoval Správu o činnosti TASR za I. polrok 2013

PhDr. Rezník uviedol, že TASR v prvom polroku 2013 splnila úlohy, ktoré jej vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov.

Agentúra v zmysle svojej hlavnej činnosti vyhľadávala aktuálne, včasné, overené, neskreslené a nestranné informácie, ktoré spracovávala formou textových súborov, zvukových záznamov, zvukovo-obrazových záznamov, obrazových záznamov. Informácie agentúra uchovávala a sprístupňovala.

TASR vydala v hodnotenom období 131475 multimediálnych správ. V slovnom spravodajstve priniesla 74424 správ, vydala 7 302 zvukov, 45858 fotografií a 3891 videospráv.

TASR bola pri tvorbe a distribúcii svojho spravodajstva slobodná a nezávislá. Spravodajstvo tlačovej agentúry nepôsobilo v prospech či v neprospech žiadnej politickej, hospodárskej, náboženskej, etnickej alebo inej záujmovej skupiny.

Generálny riaditeľ zhodnotil činnosť jednotlivých servisov.Zdôraznil, že TASR naďalej využívala bohatú sieť svojich regionálnych spravodajcov. V rámci webového rozhrania pripravila špeciálny regionálny servis. K jeho hlavným dominantám patril projekt Školy Slovenska, v rámci ktorého pravidelne prináša informácie o školách v regiónoch z rôznych uhlov pohľadu.

TASR sa s veľkým dôrazom a vo veľkom rozsahu venovala téme 1150. Výročia príchodu Cyrila a Metoda. Intenzívne zaznamenala 20. Výročie vzniku Slovenskej republiky i Košice ako Európske hlavné mesto kultúry na rok 2013.

Redaktori agentúry získali v hodnotenom období ďalšie ocenenia za svoju prácu. : Vedúci Redakcie domáceho spravodajstva Tlačovej agentúry Slovenskej republiky Richard Kvasňovský si prevzal Výročnú cenu Literárneho fondu (LF) za novinársku tvorbu v roku 2012. Ocenenie získal za sériu rozhovorov k téme 20. výročia rozpadu federácie v rámci dlhodobého projektu TASR Osobnosti: tváre, myšlienky. Redaktorka TASR Viera Kulichová získala prémiu za sériu predvolebných rozhovorov s politikmi.

Vlastné témy s pridanou hodnotou, spoľahlivý a kvantitatívne i kvalitatívne bohatý servis, nonstop správy vo dne v noci, posilnené víkendy, najrozsiahlejšie zahraničné a regionálne spravodajstvo, najviac zvukov a videí, to sú len niektoré dominanty, ktoré dávajú TASR náskok a robia z nej cenný zdroj informácií pre klientov i pre verejnosť.

Na záver hodnotenia spravodajstva generálny riaditeľ poznamenal,že službu verejnosti v oblasti spravodajstva TASR zabezpečovala prostredníctvom svojich redakcií, vlastných interných redaktorov a spolupracovníkov doma i v zahraničí.

Agentúrne spravodajstvo tlačovej agentúry bolo vyvážené, pluralitné a objektívne a rešpektovalo právo na informácie v demokratickej spoločnosti bez ohľadu na vek, pohlavie, rasu, farbu pleti, vieru a náboženstvo, politické či iné zmýšľanie, národný alebo sociálny pôvod, príslušnosť k národnostnej menšine alebo etnickej skupine, zdravotný stav, majetok, rod alebo iné postavenie.

V ďalšej časti prezentácie sa generálny riaditeľ venoval webom TASR. Zdôraznil ich význam na mediálnom poli. Konštatoval,že v  prvom polroku 2013 zaznamenali všetky portály TASR svoje historické maximá.

Podľa Google Analytics za obdobie prvých šiestich mesiacov 2013 navštívilo spravodajský portál TASR Teraz.sk 1 340 728 jedinečných návštevníkov, ktorí urobili 3 279 416 návštev a prezreli si 11 021 413 stránok.

V tomto období medzi čitateľmi rezonovali najviac dve témy – júnové povodne a májové majstrovstvá sveta v hokeji. Počas povodní zaznamenal Teraz.sk dňa 5. Júna 2013 najvyššiu návštevnosť so 41 088 návštevami.

Magazínový portál Webmagazin.sk navštívilo počas prvého polroka 2013 spolu 373 559 jedinečných návštevníkov, ktorí spolu urobili 591 045 návštev a prezreli si 1 241 407 stránok. Na Webmagazíne v prvom polroku zaujali najmä témy týkajúce sa slávnych Slovákov – vynálezcovia so slovenskými koreňmi, svetové osobnosti so slovenskými koreňmi, ale aj seriál Neviditeľní fotografi, ktorý Webmagazín pripravuje so známym fotografom Robertom Vanom a jeho galériou.

Unikátny študentský a učiteľský projekt Školský servis zaznamenal v prvom polroku 2013 178 151 jedinečných návštevníkov, ktorí urobili 250 373 návštev a prezreli si 627 885 stránok. Druhý najmladší webový projekt TASR spustila 22. novembra 2012 a návštevnosť každým dňom stúpa. Rekordným mesiacom bol máj, keď rezonovala téma maturít. V tomto mesiaci navštívilo portál 51 102 jedinečných návštevníkov, ktorí si pozreli 179 025 stránok.

Zámer TASR, aby sa stránka www.skolskyservis.sk nestala pre žiakov iba zdrojom informácií a vzdelávania, ale aj naplnením voľného času, sa darí napĺňať. Agentúra prostredníctvom profesionálnych redaktorov učí žiakov základom mediálnej gramotnosti, dáva im metodiku práce s informáciami a ich spracovaním a je aj platformou pre ich postupný kariérny rast budúcich novinárov. Portál umožňuje a učí informácie spracovať a využiť ich aj na vyučovacích hodinách. Za sledované obdobie TASR na portáli Školský servis vydala takmer 2500 článkov, z toho od študentov  ich bolo 800.

´

Základný zmysel portálu školský servis.sk – mediálnu gramotnosť sa TASR snaží napĺňať v praxi. Web spolupracuje s Katedrou žurnalistiky FF UK v Bratislave a s katedrou žurnalistiky Katolíckej univerzity v Ružomberku. Študentom oboch škôl poskytuje vo webových redakciách dvoj až trojtýždenné stáže s reálnym výkonom.

Portály TASR vstúpili od 27. marca 2013 aj do AIM monitora, takže ich návštevnosť je verejne auditovaná. Vzhľadom na inú metodiku merania sú čísla AIM monitora u všetkých prevádzkovateľov cca o 20 % nižšie ako čísla Google Analytics. Zároveň všetky portály TASR sa dostali pod spoločnú doménu druhej úrovne .teraz.sk.

Po prezentácii prvej časti Správy o činnosti TASR Vladimír Masár ukončil rokovanie rady.

Správna rada pokračovala v rokovaní 1. augusta 2013 o 11,00 hod.

Generálny riaditeľ informoval členov rady, že od januára začala agentúra prípravné práce na projekte Digitalizácia archívov TASR, na ktorý získala prostriedky Európskej únie v rámci operačného programu Informatizácia spoločnosti, Prioritná os 2 – Rozvoj pamäťových a fondových inštitúcií. Proces digitalizácie začal v januári 2013 a potrvá do roku 2015. V rámci prípravnej fázy ide o popis objektov, ich označovanie čiarovými kódmi a prípravu digitalizačných sérií.

Celkovo pôjde o digitalizáciu vyše milióna fotografií, novinových článkov, záznamov denného spravodajstva, ktoré sú v archíve TASR uložené vo forme negatívov, pozitívov, diapozitívov, mikrofišov, voľných listov, novinových tematických databáz.

Ďalej hovoril o technike a informatike, stave zamestnancom k 30.6.2013..

Hlavnú časť prezentácie venoval hospodárskym ukazovateľom za I.polrok 2013. Informoval členov správnej rady, že TASR pracuje na nových produktoch- službách s cieľom zvýšiť príjem z komerčného sektoru. Zdôraznil, že hospodárenie a financovanie Tlačovej agentúry Slovenskej republiky sa riadilo hlavne zákonom č. 385/2008 Z. z. o Tlačovej agentúre Slovenskej republiky v znení neskorších predpisov, zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, zákonom č.431/2002 Z. z. o účtovníctve v znení neskorších predpisov a zákonom č. 595/2003 o dani z príjmov v znení neskorších predpisov.

Za I. polrok 2013 dosiahli príjmy TASR 1 981 790 Eur, čo predstavuje 52,40 %-né plnenie rozpočtu. Výdavky boli vykázané vo výške 1 799 595 Eur, čo v percentuálnom vyjadrení predstavuje čerpanie vo výške 48,24 %. Tlačová agentúra I. polrok 2013 ukončila s prebytkom vo výške 182 195 Eur.

Súhrnné náklady dosiahli za I. polrok výšku 1 838 451 Eur. Celkové výnosy za hodnotené obdobie dosiahli čiastku 1 806 080 Eur. Týmto agentúra ukončila I. polrok so stratou vo výške 32 371 Eur.

TASR v prvom polroku 2013 v porovnaní s prvým polrokom 2012 zvýšila príjmy z predaja svojich produktov a služieb o 6,35%.

Na agentúrny trh dlhodobo vplýva pokles printových médií a hľadanie úspešného modelu príjmov z online médií a nových médií. TASR vníma nové médiá nie ako hrozbu, ale ako príležitosť a usiluje sa prostredníctvom neustálych inovácií aktívne participovať na rozvoji nového multimediálneho priestoru. O tom, že toto úsilie je opodstatnené a správne svedčia úspechy webovej flotily TASR na čele s teraz.sk, ktoré v hodnotenom období zaznamenali rekordný nárast návštevnosti. Aplikácie teraz.sk pre inteligentné telefóny patria k najúspešnejším a najsťahovanejším spravodajským aplikáciám na Slovensku.

Toto strategické smerovania nachádza postupne svoje perspektívy aj v príjmovej oblasti. V hodnotenom období prvého polroku 2013 vzrástli príjmy z predaja online reklamy o 1581,31%. TASR sa stala v danom segmente relevantným hráčom. Nie sú to síce sumy, ktoré by boli v rozpočte dominantné, ale naznačujú cestu a smerovanie pri rozložení zdrojov financovania.

Príjmy rástli aj z predaja produktov pre online médiá a štátny sektor. Klesali v oblasti printmédií a komerčnej oblasti. Paradoxom je absencia zmluvy s RTVS.

Generálny riaditeľ bližšie informoval členov rady o stave rokovaní s RTVS.

Predseda rady sa poďakoval generálnemu riaditeľovi za prezentáciu a otvoril diskusiu.

Záverom diskusie predniesol predseda návrh uznesenia:

**UZNESENIE č.31/2013:**

Správna rada TASR berie na vedomie predložený materiál Správu o činnosti TASR za I. polrok 2013.

Odporúča generálnemu riaditeľovi TASR:

- naďalej stabilizovať finančný tok štátneho transféru na základe reálnej hodnoty poskytovaných služieb TASR štátu

- vzhľadom na absenciu zmluvy dvoch verejnoprávnych inštitúcií TASR a  RTVS odporúča pokračovať v rokovaniach s RTVS

Za : 5 Proti: 0 Zdržal sa: 0

**Uznesenie bolo prijaté.**

1. **Rôzne**

Členovia správnej rady sa dohodli na termíne ďalšieho zasadnutia 26.09. 2013 (štvrtok) o 15,00 h.

Bratislava 1.8.. 2013

Zapísal: V. Masár v. r.

Predseda správnej rady TASR